Meho Kodro

**Mehmed** "**Meho**" **Kodro** (rođen 12. januara 1967) bosanskohercegovački je nogometni trener i bivši nogometaš.

## Klupska karijera
Kodro je karijeru počeo u Veležu 1985. godine. U Veležu ga je, kao mladog nogometaša, afirmirao Salem Halihodžić. Prvi ugovor potpisao je sa Veležom koji je tada s klupe vodio Duško Bajević, a prvi gol kao profesionalac postigao je u Sarajevu, 1985. godine, u utakmici koja je završila 2:2. Godine 1986. osvojio je kup Jugoslavije sa Veležom. Nakon dobrih igara slijedio je poziv u reprezentaciju Jugoslavije za koju je odigrao 2 utakmice. Ivica Osim u njemu je prepoznao golgetera, ali je rat prekinuo njegovu reprezentativnu karijeru. Neposredno pred ratom u BiH, Meho odlazi u španski Real Sociedad gdje je postigao 73 gola u 129 ligaških utakmica.

Kako mu je reputacija u Primeri rasla, tako je postepeno privlačio pažnju velikih klubova. U sezoni 1995/1996 Johann Cruyff ga dovodi u Barcelonu gdje je zbog nekoliko povreda postigao samo 9 golova u 32 utakmice. Ostat će upamćena njegova dva pogodka 10. februara 1995. godine u pobjedi od 3:0 nad rivalskim Realom iz Madrida. Godine 1996. godine je sa Barcelonom bio osvajač španskog super kupa.

Krajem sezone napušta klub i pridružuje se klubu CD Tenerife gdje je ostao naredne tri sezone. Tu se djelimično vratio u formu gdje je u ukupno 72 utakmice postigao 18 golova.

Kodro u sezoni 1999/2000 stiže u Deportivo Alaves i postiže 5 golova u 30 utakmica. Nakon toga odlazi u Izrael gdje igra za Maccabi Tel Aviv F.C. do 2002. godine. Za Maccabi postiže 1 gol u 9 utakmica. U Tel Avivu je i 2002. godine završio karijeru.

Na 263 utakmice u španskoj Primera ligi postigao je 105 golova.

## Reprezentativna karijera
Tokom svoje karijere uvijek je rado prihvatao da igra za reprezentaciju Bosne i Hercegovine ali je odigrao samo 13 utakmica i postigao 3 gola. Bio je prvi kapiten reprezentacije Bosne i Hercegovine u meču protiv Fortune iz Dizeldorfa, koji je odigran 1995. godine.

## Trenerska karijera
Kodro je postao pomoćni trener José Mari Bakeru u Real Sociedadu 2006. godine nakon što je prethodno radio u mlađim selekcijama. U sezoni 2006/2007 bilo je par špekulacija da će preuzeti tim pošto ga je vodio u nekoliko utakmica nakon što je njegov prethodnik dobio otkaz.

Dana 5. januara 2008. izabran je za novog selektora nogometne reprezentacije Bosne i Hercegovine. Dana 30. januara Kodro je u prijateljskoj utakmici protiv Japana u Tokiju debitovao na klupi bosanskohercegovačke reprezentacije. BiH je poražena sa rezultatom 3:0. Ali s obzirom da je utakmica igrana van Fifinog termina, Kodro nije mogao računati na veliki dio bh. internacionalaca, tako da su u ovoj utakmici nastupali većinom igrači iz domaće Premijer lige.

Bio je selektor nogometne reprezentacije BiH od 5. januara 2008. do 17. maja 2008. kad ga je otpustilo rukovodstvo NSBiH zbog svog protivljenja igranju utakmice između selekcije BiH i Irana. Kodro je na press-konferenciji 17. marta 2008 izjavio: "*Moj stav je da nećemo računati ni na jednog igrača kojem srce kuca negdje drugo, a ne za BiH*."

Dana 26. septembra 2014. godine na klupi Sarajeva naslijeđuje dotadašnjeg trenera, Dženana Uščuplića. Nakon lošeg početka druge polusezone dobio je otkaz. Poslije Sarajeva, trenirao je u Švicarskoj Servette i Stade Lausanne Ouchy.

Od augusta do septembra 2023. godine, ponovo je bio selektor reprezentacije Bosne i Hercegovine.

## Reference
## Vanjski linkovi
*Intervju Mehe Kodre iz 2006. godine
*Intervju Mehe Kodre za *Dane* 11. januar 2008. god.
*Intervju Mehe Kodre za Magazin *Start BiH* 7. januara 2008. god.

Kategorija:Biografije, Mostar
Kategorija:Rođeni 1967.
Kategorija:Bosanskohercegovački nogometaši
Kategorija:Bosanskohercegovački nogometni treneri
Kategorija:Nogometaši Veleža
Kategorija:Nogometaši Real Sociedada
Kategorija:Nogometaši Barcelone
Kategorija:Nogometaši CD Tenerifea
Kategorija:Nogometaši Deportivo Alavésa
Kategorija:Nogometaši Maccabi Tel Aviva
Kategorija:Selektori nogometne reprezentacije Bosne i Hercegovine
Kategorija:Treneri FK Sarajeva
Kategorija:Živi ljudi
Kategorija:Bosanskohercegovački sportisti 20. vijeka